Diari Oficial de la Generalitat Valenciana


Sumari del DOGV 9262, del 24-01-2022 (2022/429)

RESOLUCIÓ de 30 de desembre de 2021, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes de violència de gènere per a l'any 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9262

Data del DOGV
:   24-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/429


Data del document
:   30-12-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 30 de desembre de 2021, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes de violència de gènere per a l'any 2022. [2022/429]  
L'article 34 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana contempla, en la lletra a de l'apartat primer, l'acció concertada com a forma de provisió de les prestacions del Sistema Públic de Serveis Socials amb entitats privades d'iniciativa social.  
Per Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social (d'ara en avant, Decret 181/2017), s'aprova el reglament que regula els requisits, el procediment, contingut i les condicions bàsiques per a la implantació, execució i desenvolupament dels acords d'acció concertada.  
  
D'acord amb l'article 13 d'aquest decret, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant resolució, que ha de recollir aquells aspectes i elements que estableix aquesta norma, que delimita l'objecte i, si escau, el nombre de places i característiques de les prestacions susceptibles de concert; així com els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de qualitat del servei que venen prestant les entitats d'iniciativa social, sota els principis de transparència, publicitat i no discriminació.  
Dins de l'estructura orgànica de la Vicepresidència i Conselleria d'Igualtat i Polítiques Inclusives, la Direcció General de l'Institut Valencià de les Dones disposa del programa pressupostari 323.10, Igualtat de gènere, per a l'execució dels seus objectius, entre els quals es troben: desenvolupar polítiques d'integració social i protecció de col·lectius de dones en risc d'exclusió social i ampliar la xarxa de la Generalitat d'atenció social a víctimes de violència i millorar la seua eficàcia, així com contribuir a eliminar tota situació de violència sobre la dona; la xarxa de la Generalitat d'assistència social integral a les víctimes de violència sobre la dona està composta pels serveis de règim ambulatori i per serveis de règim residencial.  
La demanda de serveis i places en centres d'atenció social a dones víctimes de violència supera àmpliament els mitjans i recursos de què disposen el conjunt de les Administracions públiques, i conscients de la situació d'emergència en la qual es troben aquestes dones i a la qual cal donar una resposta immediata i urgent, és necessari, atesa la importància del Tercer Sector, implementar l'actual sistema públic de serveis socials, mitjançant la fórmula de provisió de serveis socials a través de l'acció concertada amb els dispositius de les entitats d'iniciativa social especialment qualificades per a l'atenció a aquest col·lectiu de dones.  
  
En virtut del que s'ha exposat, i fent ús de les facultats que confereix l'article 12 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, i a proposta de la directora general de l'Institut Valencià de les Dones, resolc:  
  
Primer  
Aprovar la convocatòria pública dels acords d'acció concertada en matèria de serveis socials en el sector d'atenció a dones víctimes de violència de gènere per a l'any 2022, d'acord amb el que es disposa en l'annex I de Condicions generals de la convocatòria i els models que estaran disponibles en la seu electrònica del tràmit, i s'ordena la seua publicació en el Diari Oficial de la Generalitat Valenciana.  
  
Segon  
La present convocatòria de concerts socials es realitza pel procediment de tramitació anticipada d'expedients de despesa, previst en l'Ordre de 26 de setembre de 1994, de la Conselleria d'Economia i Hisenda. El projecte de la llei de pressupostos de la Generalitat per a l'exercici 2022 preveu la línia S5237000, denominada «Acció concertada centres residencials violència de gènere i servei de prevenció i atenció especialitzada per a dones víctimes d'explotació sexual», a càrrec de l'aplicació pressupostària 56.62.10.279.62.5, destinada a la mencionada finalitat i dotada amb un import de 7.750.000 euros.  
L'import màxim estimat destinat a la present convocatòria serà de 6.655.037,70 euros. No obstant això, l'eficàcia de la present convocatòria queda condicionada a l'existència, en els pressupostos de la Generalitat per a l'exercici 2022, de crèdit adequat i suficient per a atendre els concerts socials previstos en aquesta resolució.  
A aquest efecte, una vegada aprovats els pressupostos de la Generalitat per a l'exercici 2022, la Conselleria d'Igualtat i Polítiques Inclusives publicarà en el Diari Oficial de la Generalitat Valenciana, una resolució que especifique la línia pressupostària i l'import global que es destina al finançament d'aquestes.  
  
Tercer  
Es delega en la persona titular de la Direcció General de l'Institut Valencià de les Dones la resolució del procediment d'acció concertada a què es refereix aquesta convocatòria, així com la decisió respecte de la pròrroga dels concerts.  
  
Quart  
Així mateix, es delega en la persona titular de la Direcció General de l'Institut Valencià de les Dones en l'àmbit de les seues competències i es faculta aquesta, a dictar totes les instruccions que siguen necessàries, tant per a l'execució i aplicació de la present resolució, com per a l'adequada gestió dels concerts en el seu àmbit funcional.  
  
Contra la present resolució, que exhaureix la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Així mateix, amb caràcter potestatiu es podrà interposar un recurs de reposició en el termini d'un mes a comptar des de l'endemà de la publicació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen fer ús, si escau, de qualsevol altre que estimen procedent.  
  
València, 30 de desembre de 2021.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX I  
Condicions generals de la convocatòria dels acords d'acció concertada en matèria de serveis socials en el sector   
d'atenció a dones víctimes de violència de gènere  
  
Índex  
Títol I. Disposicions generals  
Article 1. Objecte del concert  
Article 2. Serveis a concertar: nombre de places i tipologia de serveis  
Article 3. Duració  
Article 4. Cobertura de places i accés als serveis per les persones usuàries  
Títol II. Del procediment de concertació  
Capítol I. Requisits  
Article 5. Sol·licitants  
Article 6. Requisits generals  
Capítol II. Iniciació del procediment  
Article 7. Iniciació d'ofici  
Article 8. Forma, termini i lloc de presentació de sol·licituds  
Article 9. Documentació i informació que s'ha d'adjuntar a la sol·licitud  
Capítol III. Ordenació i instrucció del procediment  
Article 10. Òrgan competent per a la tramitació i instrucció del procediment. Esmena  
Article 11. Criteris de selecció i valoració d'entitats  
Article 12. Comissió d'avaluació  
Article 13. Proposta de resolució  
Capítol IV. Finalització del procediment de selecció.  
Article 14. Resolució de concessió  
Article 15. Contingut de la resolució en relació amb les places concertades  
Article 16. Publicació de la resolució  
Article 17. Recursos  
Capítol V. Formalització dels concerts  
Article 18. Condicions prèvies a la formalització  
Article 19. Formalització del concert social  
Títol III. Finançament de l'acció concertada  
Article 20. Mòduls econòmics. Càlcul de l'import de l'anualitat del concert social  
Article 21. Justificació de la prestació del servei  
Article 22. Pagament del cost del concert social  
Article 23. Comprovació i control de la despesa  
Títol IV. Execució dels concerts  
Article 24. Obligacions de l'administració concertant  
Article 25. Obligacions del titular dels centres concertats  
Article 26. Qualitat dels serveis: actuacions de control i seguiment  
  
Article 27. Contractació d'activitats accessòries amb terceres persones  
Article 28. Resolució de conflictes  
Article 29. Inspecció i control ordinari  
Títol V. Condicions tècniques per a la realització de les prestacions i serveis  
Article 30. Centre d'Emergències  
Article 31. Centres de recuperació Integral  
Article 32. Habitatges tutelats d'Intervenció  
Article 33. Habitatges tutelats d'Autonomia  
Article 34. Habitatges tutelats per a dones víctimes de tràfic  
Article 35. Habitatges tutelats per a víctimes de violència de gènere amb especial vulnerabilitat  
Article 36. Titulacions  
Article 37. Ús de les habitacions  
Article 38. Òrgan de participació dels centres concertats  
Títol VI. Revisió i modificació dels concerts  
Article 39. Modificació dels concerts  
Article 40. Revisió i modificació de les condicions econòmiques  
  
Article 41. Continuïtat del servei  
Article 42. Protecció de dades  
  
  
Títol I  
Disposicions generals  
  
Article 1. Objecte del concert  
1. Constitueix l'objecte del concert, segons es determina en la present convocatòria, la reserva i l'ocupació de places en centres d'atenció residencial especialitzats per a dones víctimes de violència de gènere i masclista per a la seua ocupació per les persones usuàries del sistema públic de serveis socials, sense necessitat de cobrir la totalitat de places autoritzades del recurs. Les places dels serveis concertats que siguen concertats s'integraran en la Xarxa Pública Valenciana de Serveis Socials.  
2. Per la present convocatòria, la conselleria competent en matèria de serveis socials podrà encomanar a entitats d'iniciativa social, mitjançant acords d'acció concertada, a través del procediment de concertació, la provisió del servei de centres residencials d'acolliment a víctimes de violència de gènere previst en l'apartat V) de l'annex del Decret 181/2017.  
  
Article 2. Serveis a concertar: nombre de places i tipologia de serveis  
  
D'acord amb les disponibilitats pressupostàries existents, les necessitats d'atenció social, la població que actualment es troba sent atesa i la demanda de places de nova creació en determinades àrees geogràfiques, constitueix l'objecte específic de la convocatòria els serveis corresponents a 22 2 places que, en l'àmbit de la Comunitat Valenciana, a continuació es detallen:  
a) Centres d'Emergències: 12 places  
b) Centres de recuperació Integral: 101 places  
c) Habitatges tutelats per a víctimes de violència de gènere i masclista: 109 places  
  
Article 3. Duració  
1. Els concerts socials que se subscriguen a l'empara de la present convocatòria tindran efectes des de la data fixada en la resolució de concessió, finalitzant, en tot cas, el dia 31 de desembre de 2022, sense perjudici de la possible pròrroga.  
2. El concert podrà prorrogar-se, de mutu acord, amb anterioritat a la data de la seua finalització per resolució de l'òrgan competent, d'acord amb el que s'estableix en la normativa vigent.  
3. Qualsevol ampliació del període de vigència i duració dels acords d'acció concertada amb entitats d'iniciativa social, que siguen subscrits mitjançant pròrroga, requerirà l'existència de crèdit adequat i suficient amb càrrec al corresponent programa pressupostari previst en els Pressupostos de la Generalitat.  
  
Article 4. Cobertura de places i accés als serveis per les persones usuàries  
1. L'accés a les places concertades serà sempre a través del procediment i òrgan administratiu que designe l'Administració per a l'ocupació d'aquestes.  
2. Mitjançant resolució de la direcció territorial de la Conselleria s'assignaran les places concertades a la seua província a les dones i menors que les acompanyen.  
3. El centre concertat admetrà a la dona sola o acompanyada de menors al seu càrrec, derivada per a la seua atenció.  
4. No obstant això el que es disposa en l'apartat 2, les persones que es troben ja ateses en qualsevol dels centres en el moment d'entrada en vigor del concert, i que complisquen els requisits establits per a ser usuàries de l'acció concertada, podran continuar en la mateixa plaça.  
  
  
  
Títol II  
Del procediment de concertació  
  
Capítol I  
Requisits  
  
Article 5. Sol·licitants  
1. D'acord amb el marc normatiu vigent en la Comunitat Valenciana, podran participar en el règim d'acció concertada de serveis socials les entitats d'iniciativa social, que complisquen els requisits legals i reglamentaris establits.  
2. Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades d'entitats sense ànim de lucre d'acord amb la seua normativa específica.  
  
Article 6. Requisits generals  
D'acord amb el que es disposa en l'article 7 del Decret 181/2017, podran sol·licitar i accedir al règim d'acció concertada les entitats d'iniciativa social prestadores de serveis socials que complisquen els següents requisits:  
a) Estar inscrites com cal en el Registre general de titulars d'activitats, de serveis i centres de serveis socials de la Comunitat Valenciana, regulat per Decret 59/2019, de 12 d'abril, del Consell, d'ordenació del sistema públic valencià de serveis socials.  
b) Disposar el centre d'autorització de funcionament, d'acord amb la normativa general de serveis socials i la normativa sectorial, o estar en disposició d'obtindre-la abans de l'adjudicació del concert; l'entitat haurà de disposar de l'autorització de funcionament. Els centres d'Emergències i de Recuperació Integral es consideraran autoritzats quan posseïsquen l'autorització de funcionament com a casa d'acolliment o centre d'acolliment segons l'Ordre de 17 de febrer de 2003, de la Conselleria de Benestar Social sobre condicions per a l'autorització de Centres Especialitzats per a dones.  
c) Trobar-se al corrent en el pagament de les obligacions tributàries i de la Seguretat Social.  
d) Acreditar disposar d'un certificat de qualitat homologat per alguna entitat acreditada en matèria d'avaluació de qualitat dels centres i serveis d'acció social. Aquells centres de nova creació o que s'incorporen per primera vegada a la concertació social del sector de dona, hauran de comprometre's a disposar del certificat en tot cas, en el terme màxim de dos anys des de la formalització del concert.  
  
e) Acreditar la titularitat del centre (espai físic en el qual es presten els serveis) o la disponibilitat per qualsevol títol jurídic vàlid per un període no inferior al de la vigència del concert, així com l'autorització de l'entitat o persona titular del local on està situat el centre.  
  
f) No estar incursa en les prohibicions que estableix l'article 8 del mencionat decret 181/2017, de 17 de novembre, del Consell.  
  
  
Capítol II  
Iniciació del procediment  
  
Article 7. Iniciació d'ofici  
El procediment de concertació s'inicia d'ofici, amb la publicació de la present resolució, i s'impulsarà d'ofici en tots els seus tràmits, respectant els principis de transparència, publicitat i no discriminació, així com la resta de principis generals establits en el capítol II del títol IV de la Llei 3/2019, de 18 de febrer, de serveis socials inclusius de la Comunitat Valenciana.  
  
Article 8. Forma, termini i lloc de presentació de sol·licituds  
1. La sol·licitud de participació en el procediment de concertació es formularà segons model de sol·licitud de subvenció general que estarà accessible en la seu electrònica de la Generalitat i haurà d'anar acompanyada per la documentació establida en l'article 10 d'aquesta resolució.  
  
2. El termini de presentació de sol·licituds de la present convocatòria serà de deu dies naturals, a partir de l'endemà de la publicació en el Diari Oficial de la Generalitat Valenciana.  
3. Es presentarà una sol·licitud per cada centre les places del qual l'entitat ofereix per a concert. Les places oferides hauran de coincidir amb algun dels mòduls indicats en l'article 20 d'aquesta resolució.  
4. La presentació de sol·licituds i documentació annexa es realitzarà de manera telemàtica, per a la qual cosa les persones i entitats interessades utilitzaran l'aplicació dissenyada i que estarà disponible en el Catàleg de serveis públics interactius de la Generalitat a través de la seu electrònica (http://www.gva.es/es/proc19968).  
D'acord amb l'article 14 del Reial decret 4/2010, modificat per la disposició Reial decret 20 final 2.3 del Reial decret 203/21, de 30 de març, la validesa de la presentació de sol·licituds o documentació en suport no electrònic requerirà la posterior esmena en format electrònic, que serà requerida pel procediment previst en l'article 10.2 d'aquesta convocatòria. Tal com disposa l'article 68.4 de la Llei 39/2015, d'1 d'octubre, del procediment administratiu comú de les administracions públiques, en aquest cas es considerarà data de presentació de la sol·licitud aquella en la qual haja sigut realitzada l'esmena.  
  
5. A l'efecte de participació en la present convocatòria, es considera que la mateixa subscripció de la sol·licitud de concert social per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'oportú concert social.  
- Autoritzar la consulta de les dades contingudes en la Plataforma Autonòmica d'Interoperabilitat.  
- Autoritzar la consulta interactiva de documentació.  
D'acord amb el que es disposa en l'article 28 de Llei 39/2015, d'1 d'octubre, del procediment administratiu comú de les administracions públiques, i l'article 14.4 del Decret 181/2017, en absència d'oposició expressa per part de l'interessat, l'òrgan gestor del procediment està autoritzat a obtindre directament les dades dels documents preceptius elaborats per qualsevol administració i que per a aquest procediment són els assenyalats a continuació:  
- Document d'identitat (DNI) del representant legal de l'entitat sol·licitant.  
- Certificat que l'entitat està al corrent de les obligacions tributàries (Hisenda estatal. AEAT).  
- Certificat que l'entitat està al corrent de les obligacions tributàries (Hisenda autonòmica. Generalitat Valenciana).  
- Certificat que l'entitat està al corrent de les obligacions amb la Seguretat Social.  
6. Així mateix, en estar prevista la tramitació d'aquest procediment per mitjans telemàtics, tots els tràmits que afecten les persones interessades per a l'exercici dels seus drets i obligacions, així com l'esmena de la sol·licitud, es realitzaran per aquest mitjà.  
  
Article 9. Documentació i informació que ha d'acompanyar la sol·licitud  
1. Les entitats hauran de presentar, per a cada centre que sol·liciten en el procediment de concertació, a més de la documentació prevista en l'article 8.5, la següent documentació:  
a) Certificat acreditatiu de l'acord adoptat per l'òrgan competent de l'entitat en el qual s'autoritze el representant legal a la participació en el procediment de selecció i la sol·licitud del concert social.  
b) Declaració responsable de l'entitat de no estar incursa en cap causa de prohibició per a concertar.  
c) Projecte/memòria tècnica del centre segons el model que estarà disponible en el tràmit telemàtic de la seu electrònica.  
d) Relació de professionals i personal d'atenció directa amb què compta el centre en el moment de la sol·licitud, amb indicació del nom i cognoms dels seus components, lloc de treball, titulació, tipus de relació laboral d'aquests amb l'entitat titular, antiguitat, nombre d'hores diàries o setmanals de dedicació de cadascun d'ells i funcions que realitzen (annex IV). En el cas que siga necessari adequar el personal dels centres per a poder concertar o en el cas de centres de nova creació, s'aportarà a més una declaració responsable de contractació del personal requerit per al correcte funcionament d'aquest recurs, i caldrà aportar la documentació prèviament indicada en el termini d'un mes després de la formalització de l'acord d'acció concertada, així com una adscripció dels mitjans necessaris.  
  
e) Declaracions responsables corresponents a les clàusules socials, segons el model que estarà disponible en el tràmit telemàtic de la seu electrònica.  
f) Document d'alta de domiciliació bancària amb el compte designat per a la percepció de concerts socials, segons el model que estarà disponible en el tràmit telemàtic de la seu electrònica.  
g) Declaració responsable subscrita per la persona que té la representació de l'entitat, relativa al fet que tot el personal que presta el servei no ha sigut condemnat per sentència ferma en delictes de naturalesa sexual. En el cas que un treballador o treballadora fora condemnat per algun de tals delictes de manera sobrevinguda, incomplisca el requisit indicat anteriorment, l'entitat haurà de substituir-lo de manera immediata. En el termini de deu dies després de la formalització de l'acord d'acció concertada s'hauran d'aportar els certificats de delictes de naturalesa sexual de tot el personal.  
h) Escriptura o document de constitució, de modificació, estatuts o acte fundacional, en què faça constar la finalitat de l'entitat.  
i) Certificat acreditatiu d'experiència en l'atenció a dones i els seus fills i filles, així com la resta de la documentació acreditativa dels restants requisits a tindre en compte en el barem.  
j) Certificat de qualitat del centre o servei, expedit en data anterior a la finalització del termini de presentació de sol·licituds. Les entitats que sol·liciten concert de centres de nova creació, o que no venien concertats en la convocatòria anterior del sector dona, hauran de presentar declaració responsable en la qual es comprometen a complir el que s'estableix en l'article 6.d) de la present convocatòria.  
2. Durant la fase d'instrucció l'Administració incorporarà d'ofici:  
  
a) Certificat o document acreditatiu de la inscripció de l'entitat titular en el Registre d'Entitats Titulars de Serveis Socials de la conselleria competent en matèria de serveis socials, amb data d'inscripció en aquest, per a acreditar l'antiguitat.  
b) Certificat o document acreditatiu de la inscripció d'autorització de funcionament del centre o de la inscripció en el Registre de Centres i Serveis de la conselleria competent en matèria de serveis socials, amb data d'autorització o d'inscripció.  
  
  
Capítol III  
Ordenació i instrucció del procediment  
  
Article 10. Òrgan competent per a la tramitació i instrucció del procediment. Esmena  
1. La instrucció dels procediments de concertació correspon a la Direcció General de l'Institut Valencià de les Dones, que s'encarregarà de verificar la documentació presentada en el procediment i la seua baremació, així com l'avaluació tècnica.  
2. Una vegada revisada la documentació, quan la sol·licitud no reunisca els requisits exigits o no s'aporte la documentació preceptiva, l'òrgan instructor realitzarà un requeriment perquè, de conformitat amb l'exigit en la llei i en les seues disposicions de desenvolupament, s'esmene la falta o aporte els documents preceptius, amb indicació que, si així no es fa en el termini de deu dies hàbils, se li tindrà per desistit de la seua petició, amb la resolució prèvia que haurà de ser dictada en els termes establits en la legislació de procediment administratiu comú  
  
3. Una vegada finalitzada la instrucció de tots els expedients, l'òrgan instructor elevarà a la comissió d'avaluació la relació d'entitats els centres de les quals compleixen els requisits, amb la proposta de puntuació.  
  
Article 11. Criteris de selecció i valoració d'entitats  
1. La valoració de les sol·licituds s'efectuarà atenent els següents criteris de selecció i valoració d'entitats:  
a) Els anys d'experiència acreditada. En aquest apartat es considerarà l'experiència acreditada per part de l'entitat en la prestació de serveis d'atenció residencial a dones en situació de víctimes de violència de gènere. L'experiència en el cas de places per a víctimes de tràfic d'éssers humans serà acreditada mitjançant la prestació de serveis en aquest àmbit especialitzat.  
Aquest criteri es valorarà amb un màxim de 20 punts, a raó de 2 punts per any acreditat en serveis d'atenció residencial a dones en situació d'exclusió social i/o víctimes de violència de gènere. En els períodes inferiors a un any s'atorgarà una puntuació de 0,16 per cada mes complet. En el cas d'experiència en serveis d'atenció residencial a altres col·lectius de serveis socials, es valorarà amb 0,75 punts per any complet, i 0,06 punts per mes complet.  
Els serveis o treballs efectuats s'acreditaran: quan la destinatària siga una entitat del sector públic, mitjançant certificats expedits o visats per l'òrgan competent. No serà necessària l'aportació d'aquests certificats quan els serveis o treballs s'hagen realitzat per a la Conselleria d'Igualtat i Polítiques Inclusives, i en aquest cas bastarà la mera relació d'aquests treballs, i quan la destinatària siga un subjecte privat, mitjançant un certificat expedit per aquest o, mancant aquest certificat, mitjançant una declaració de l'empresari o empresària.  
b) La continuïtat en l'atenció o qualitat prestada. Es valorarà amb un màxim de 10 punts, el grau de la continuïtat en l'atenció amb l'adequació de l'organització interna i les normes de funcionament a les necessitats de les usuàries i els seus fills i filles. Aquest apartat estarà referit a dos subapartats valorables de manera independent:  
1r. Organització interna del centre i de l'equip professional, i programes de seguiment de l'organització interna: fins a 5 punts.  
2n. Programes de seguiment de les normes de funcionament i de resolució de queixes i conflictes: fins a 5 punts.  
c) Protocols de coordinació i col·laboració amb altres entitats públiques o privades, dirigits a la inserció sociolaboral de dones víctimes de violència de gènere o masclista. Si disposa d'algun o alguns acords o convenis subscrits a aquest efecte s'atorgarà 2 punts per acord o conveni signat, fins a un màxim de 10 punts. Aquest extrem s'acreditarà mitjançant declaració responsable del representant de l'entitat i amb còpia compulsada de l'acord de col·laboració.  
d) L'arrelament o la vinculació de la persona a l'entorn d'atenció. Es valorarà amb un màxim de 10 punts la proposta d'elaboració i implementació del Pla d'atenció individualitzat (PAI) amb especial atenció a la vinculació de la persona a l'entorn d'atenció.  
  
e) Les bones pràctiques socials i de gestió de personal, en relació amb les clàusules socials de creació d'ocupació per a persones amb dificultats, plans d'igualtat entre dones i homes, i altres de caràcter social, especialment establides en l'execució de les prestacions objecte de l'acció concertada. Aquest criteri es valorarà amb un màxim de 16 punts, atesos els següents subapartats:  
1r. Haver incorporat personal amb discapacitat en l'entitat que haja d'executar l'acord d'acció concertada en percentatge superior a la quota legalment establida:  
- Més del 3 %, 6 punts.  
- Més del 2,5 %, 4 punts.  
- Més del 2 %, 2 punts.  
2n. Haver establit un pla d'igualtat entre dones i homes:  
- Pla vigent: 2 punts.  
- Pla visat i vigent: 4 punts  
3r. Haver incorporat dones víctimes de violència de gènere o en situació de risc d'exclusió social, en l'entitat que haja d'executar l'acord d'acció concertada:  
- Més del 3 %, 6 punts.  
- Més del 2,5 %, 4 punts.  
- Més del 2 %, 2 punts.  
f) Implantació de processos de participació i decisió de les mateixes persones en els plans dels centres i en els seus projectes de vida. Es valorarà els processos participatius i de decisió de les persones usuàries en els plans del centre i en el seu projecte de vida. Aquest criteri es valorarà amb un màxim de 10 punts atesos els següents subapartats:  
  
1r. Haver establit o previst un programa o protocol d'informació a la persona usuària i/o al familiar responsable, amb els mecanismes adequats per a la informació, orientació i implicació de les persones usuàries en el seu programa d'intervenció dins del centre, i que haurà de ser consensuat entre la dona i l'equip i recollit en el Pla d'atenció individualitzat: fins a 5 punts.  
2n. Haver establit o previst una programació d'activitats, subjecta a aprovació d'òrgans de participació per a la prestació dels serveis, amb l'adequada periodicitat i sistemes de seguiment dels acords: fins a 5 punts.  
g) Formació i supervisió de l'equip professional del centre. Aquella realitzada per personal extern, acreditada mitjançant declaració responsable, orientada a la millora permanent de l'organització, funcionament del centre, i qualitat de l'atenció que reben les dones i menors residents (fins a 14 punts):  
1r. Formació en intervenció psicosocial, violència de gènere i igualtat:  
- 80 o més hores anuals de formació: 8 punts.  
- 70 hores anuals de formació: 4 punts.  
- 60 hores anuals de formació: 2 punts.  
- 50 hores anuals de formació: 1 punt.  
2n. Supervisió realitzada per personal extern a l'equip d'intervenció i a la mateixa entitat, amb titulació universitària en Treball Social o Psicologia, especialitzat en motivació, cohesió grupal, i supervisió d'equips, amb experiència en la intervenció en l'àrea de la dona, amb experiència de 300 hores acreditada mitjançant declaració responsable, amb una finalitat de suport a l'equip del centre:  
- 8 hores mensuals de supervisió: 6 punts  
- 6 hores mensuals de supervisió: 2 punts  
- 4 hores mensuals de supervisió: 1 punt  
h) Activitats complementàries. Es valoraran amb 10 punts les activitats que redunden en l'eficàcia i qualitat del servei:  
1r. Activitats extraescolars i de reforç per als i les menors, sent desenvolupades per persones expertes externes a l'equip: fins a 5 punts.  
  
2n. Protocols d'actuació davant les diverses eventualitats que puguen presentar les persones residents: fins a un màxim de 5 punts.  
Aquesta circumstància s'acreditarà mitjançant declaració responsable de qui represente l'entitat.  
2. La puntuació mínima per a accedir al règim d'acció concertada s'estableix en 50 punts. D'acord amb aquests criteris de selecció, podrà exigir-se una major puntuació per a l'adopció d'acords d'acció concertada, quan resulte aquesta necessària en funció de les limitacions pressupostàries o del nombre o característiques de les prestacions susceptibles de concert. En aquests casos, s'establirà la corresponent proposta de concert amb aquelles entitats que resulten amb major puntuació, fins a cobrir l'import de la consignació pressupostària existent.  
  
3. En cas de produir-se un empat de puntuació per part de dues entitats, s'atorgarà preferència a les quals hagen obtingut major puntuació en l'apartat 1.a del present article i, en cas de persistir aquest, es prendrà com a criteri de desempat la data (dia i hora) de la presentació de la sol·licitud, i tindrà prioritat la presentada amb major antelació.  
  
  
Article 12. comissió d'avaluació  
1. Per a l'avaluació del procediment d'acció concertada que estableix la present convocatòria, es crea una comissió d'avaluació, els membres de la qual seran designats per la persona titular de la Direcció General de l'Institut Valencià de les Dones i que estarà integrada per:  
  
a) Presidència: La persona titular de la Subdirecció General de l'Institut Valencià de les Dones.  
b) Vocalies:  
- Dues persones amb rang de cap de servei de la Direcció General de l'Institut Valencià de les Dones.  
- Tres tècnics o tècniques de la Direcció General de l'Institut Valencià de les Dones.  
- Les persones titulars de les direccions territorials de la Conselleria d'Igualtat i Polítiques Inclusives, que podran delegar en personal tècnic de la Direcció Territorial assignat a l'àrea que gestione la dona.  
c) Secretaria: Un tècnic o tècnica de la Direcció General de l'Institut Valencià de les Dones, que actuarà amb veu, però sense vot.  
2. La comissió d'avaluació exercirà les seues funcions, actuarà com a òrgan col·legiat i estendrà acta de les seues reunions, de conformitat amb el que es disposa en la legislació de règim jurídic del sector públic.  
  
Article 13. Proposta de resolució  
1. La comissió d'avaluació serà l'encarregada d'elaborar una relació ordenada de participants en el procediment de selecció, que han acreditat els requisits exigits, amb la seua puntuació en el procediment de selecció, d'acord amb els criteris de valoració que estableix la llei, els quals venen desenvolupats i ponderats en la present convocatòria.  
  
2. Amb base a aquesta relació, s'elaborarà la proposta de resolució, que ha de remetre's a la persona titular de la direcció general amb competències en matèria de dona, en la qual haurà de determinar-se el nombre de places a concertar amb cada entitat d'iniciativa social, que hauran de quedar a la disposició de la Conselleria a partir del moment en què s'especifique en la resolució del concert social.  
3. En la mateixa proposta de resolució es deixarà constància de les places oferides per entitats d'iniciativa social, a què escau denegar el concert, motivant la causa: per no complir requisits, per no haver superat la puntuació mínima establida en la convocatòria o per vindre imposada per la limitació de crèdits pressupostaris.  
  
  
Capítol IV  
Finalització del procediment de selecció  
  
Article 14. Resolució de concessió  
1. La persona titular de la Direcció General de l'Institut Valencià de les Dones, per delegació de la persona titular de la Conselleria, a proposta de la comissió d'avaluació, i tenint en compte les disponibilitats pressupostàries existents, resoldrà sobre la concessió o denegació de concerts socials en un termini màxim de sis mesos des de la publicació de la convocatòria pública en el Diari Oficial de la Generalitat Valenciana.  
2. Transcorregut el termini establit en l'apartat anterior sense haver-se dictat i publicat la resolució expressa, hauran d'entendre's desestimades les sol·licituds formulades per les entitats participants en el procediment de concertació, per silenci administratiu, d'acord amb el que s'estableix en l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que subsistisca l'obligació legal de l'Administració de resoldre expressament.  
3. La resolució de concessió especificarà, respecte de les entitats d'iniciativa social que no acrediten el requisit de comptar amb un certificat de qualitat del centre, la seua obligació de sotmetre's a l'avaluació de qualitat del centre en el termini establit en l'article 6.d.   
4. Resolt el procediment, en el cas que l'existència de places sense concertar, les entitats socials interessades podran presentar sol·licitud de concert fins a cobrir el totes de places convocades, sempre que es complisquen els requisits establits en la convocatòria.  
  
Article 15. Contingut de la resolució en relació amb les places concertades  
1. Les places concertades que vinguen determinades en la resolució de concessió, que haurà de coincidir amb les establides per als diferents mòduls econòmics de l'article 20, segons tipologia de centre, quedaran a la disposició de la conselleria competent en matèria de serveis socials des de la data que es fixe en aquesta.  
2. L'import de l'anualitat del concert es determinarà, per a cada centre en què s'establisca la reserva i ocupació de part o la totalitat de places dels centres d'atenció a dones víctimes de violència, en funció del nombre de places concertades, el mòdul econòmic aplicable i nombre de dies de prestació del servei.  
  
Article 16. Publicació de la resolució  
1. La resolució de concessió i denegació de concerts posa fi al procediment de selecció, i serà objecte de publicació en el Diari Oficial de la Generalitat Valenciana, i aquesta produirà els efectes de la notificació a les persones interessades, segons es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. Sense perjudici d'això, serà comunicada a les entitats sol·licitants, en l'adreça electrònica que faciliten en la corresponent sol·licitud.  
  
Article 17. Recursos  
La resolució exhaureix la via administrativa i contra aquesta es podrà interposar un recurs potestatiu de reposició en el termini d'un mes a comptar des de l'endemà de la publicació o bé directament un recurs contenciós administratiu, en el termini de dos mesos a comptar des de l'endemà d'aquesta publicació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre que s'estime pertinent.  
  
  
Capítol V  
Formalització dels concerts  
  
Article 18. Condicions prèvies a la formalització  
1. Amb caràcter previ a la subscripció del concert social, s'haurà d'aportar per l'entitat:.  
a) L'últim rebut de l'impost d'activitats econòmiques corresponent al centre o document que acredite la seua exempció.  
b) L'últim rebut de pagament de prima d'assegurança que cobrisca la responsabilitat civil, així com les contingències derivades per invalidesa i defunció en cas d'accident de les persones usuàries.  
2. Així mateix, si no s'haguera subscrit amb anterioritat, l'autorització a la Conselleria perquè aquesta obtinga de manera directa, a través de certificats telemàtics, l'acreditació del compliment d'obligacions tributàries i de Seguretat Social; i quedarà des d'aquest moment l'entitat subjecta a verificacions d'aquestes obligacions per l'administració concertant.  
  
Article 19. Formalització del concert social  
1. Els concerts socials, producte dels acords d'acció concertada, es formalitzaran en document administratiu, d'acord amb el model que estarà disponible en el tràmit telemàtic de la seu electrònica, dins del termini de trenta dies a comptar des de l'endemà de la publicació de la resolució de concessió, segons el model que estarà disponible en el tràmit telemàtic de la seu electrònica.  
2. En el referit document de concert es farà constar de manera expressa, els drets i obligacions de les parts, nombre de places i tipologia dels serveis concertats, règim econòmic (finançament per part de l'Administració, import del mòdul o mòduls econòmics unitaris corresponents al cost de les places i import anual), forma de pagament, duració, possibilitat de pròrrogues i causes d'extinció d'aquest.  
  
Així mateix, haurà de deixar constància del requisit de certificació de qualitat, en els termes establits en l'article 6.d de la present convocatòria.  
3. El concert subscrit entre l'Administració i l'entitat d'iniciativa social recollirà en un únic document totes les places i centres concertats, amb el finançament corresponent, de forma singularitzada a les diferents unitats o centres concertats de l'entitat.  
4. El concert social serà subscrit, en representació de l'administració concertant, per la persona titular de la Direcció General de l'Institut Valencià de les Dones, com a òrgan facultat per a resoldre el procediment de concertació.  
Una vegada formalitzat s'anotaran d'ofici en la corresponent secció del Registre d'Entitats, Centres i Serveis de Serveis Socials.  
  
5. El document administratiu en el qual es formalitze el concert social podrà elevar-se a escriptura pública quan el sol·licite el titular del centre concertat, i seran, en aquest cas, a càrrec seu, les despeses derivades del seu atorgament.  
  
  
Títol III  
Finançament de l'acció concertada  
  
Article 20. Mòduls econòmics. Càlcul de l'import de l'anualitat del concert social  
1. El finançament de les places concertades per la Generalitat, a què es refereix aquesta convocatòria, s'efectuarà d'acord amb els mòduls econòmics (euros/plaça/dia) fixats per a cada centre.  
2. El quadre de mòduls a aplicar, d'acord amb la tipologia del centre, és el següent:  
a) Serveis de centres especialitzats per a dones víctimes de violència de gènere i masclista  
- Centre d'emergències per a dones víctimes de violència  
  
PLACES 12  
MÒDUL PLAÇA/DIA 119,66 -  
  
  
  
- Centres de Recuperació Integral per a víctimes de violència:  
  
PLACES 12 14 23 26  
MÒDUL PLAÇA/DIA 99,41 - 87,78 - 72,75 - 69,41 -  
  
  
  
b) Serveis d'habitatges tutelats per a dones víctimes de violència de gènere i masclista:  
  
- Habitatges tutelats d'autonomia:  
  
PLACES 6 7  
MÒDUL PLAÇA/DIA 62,40 - 56,06 -  
  
  
  
  
  
- Habitatges tutelats d'intervenció:  
  
PLACES 8 9  
MÒDUL PLAÇA/DIA 72,29 - 65,37 -  
  
  
  
- Habitatges tutelats per a víctimes de tràfic.  
  
PLACES 5 7  
MÒDUL PLAÇA/DIA 103,27 - 83,74 -  
  
  
  
- Habitatges tutelats per a víctimes de violència de gènere amb especial vulnerabilitat.  
  
PLACES 5 6  
MÒDUL PLAÇA/DIA 179,78 - 152,82 -  
  
  
  
3. Els mòduls establits cobreixen la totalitat dels costos variables, fixos i permanents de prestació de cada tipus de servei, sense incloure el benefici industrial, i comprenen el cost de tots els serveis exigibles de prestació obligatòria que ha de prestar el centre, d'acord amb la normativa vigent, i que ha d'abonar la Conselleria d'Igualtat i Polítiques Inclusives.  
4. El finançament de les places objecte de concert s'efectuarà sempre d'acord amb el mòdul establit per a la tipologia del recurs i en funció de les places concertades.  
5. El finançament per places no efectivament ocupades, per causa aliena a l'entitat, serà el 80 per 100 de la corresponent al mòdul establit per a la tipologia del centre de què es tracte. A l'efecte de pagament, també s'entendrà que la plaça no està efectivament ocupada en el cas d'absència justificada de la dona o menors residents en un centre concertat, per temps superior a 24 hores.  
  
Article 21. Justificació de la prestació del servei  
Les entitats signants dels concerts estaran obligades a justificar la prestació del servei i el compliment de les obligacions derivades del concert, per al seu abonament. A aquest efecte hauran de presentar en les direccions territorials, amb caràcter mensual, en els cinc primers dies del mes següent, la següent documentació per via telemàtica o mitjans electrònics:  
a) Relació de persones usuàries ateses amb indicació del seu nom i cognoms, DNI, i, si escau, les dates d'alta i baixa, subscrita per la persona titular del centre o persona que actue en representació d'aquesta.  
  
b) Certificat de la persona titular de la direcció o coordinació del centre, que acredite que s'ha prestat el servei d'acord amb les obligacions que estableix el concert i, si escau, el nombre de places no ocupades, per causa aliena a l'entitat.  
  
Article 22. Pagament del cost del concert social  
1. La conselleria competent en matèria de serveis socials tramitarà mensualment l'ordre de pagament del cost del concert social per plaça concertada, d'acord amb els mòduls econòmics fixats en la convocatòria i el corresponent document de formalització, d'acord amb les places efectivament ocupades i no ocupades durant el mes anterior, després de la presentació de la corresponent factura, de conformitat amb el que s'estableix en el Reial decret 1619/2012, de 30 de novembre, pel qual es regulen les obligacions de facturació (BOE 289, 01.12.2012).  
  
2. L'abonament del cost del concert s'efectuarà, mitjançant transferència bancària, al compte específic per a concerts socials designada per l'entitat corresponent.  
  
Article 23. Comprovació i control de la despesa  
1. L'òrgan competent en cada direcció territorial comprovarà la veracitat de les dades aportades i si existeix alguna incidència o reclamació relativa a l'atenció a les persones usuàries, sempre que aquesta haja sigut atesa adequadament o es trobe en termini pendent de resolució, per a donar conformitat, si escau, a la documentació.  
2. L'entitat titular del centre haurà de remetre per via telemàtica, abans del 31 de gener de l'exercici següent, a la direcció territorial una memòria de les actuacions realitzades i el compliment de les condicions establides en la present convocatòria.  
3. L'entitat titular del centre estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
  
  
Títol IV  
Execució dels concerts  
  
Article 24. Obligacions de l'administració concertant  
Constitueixen obligacions de la Generalitat (Conselleria d'Igualtat i Polítiques Inclusives), com a administració concertant les següents:  
a) Abonar a l'entitat titular del centre concertat, mensualment, l'import del concert d'acord amb el mòdul econòmic fixat en la convocatòria i en el document de formalització del concert social.  
b) Resoldre mitjançant acte administratiu exprés les altes de persones usuàries, que hauran d'accedir al servei, així com qualsevol circumstància: baixa o trasllat, que s'adopte sobre aquests en relació amb el servei concertat.  
c) Facilitar a l'entitat titular del centre tota la informació disponible relativa a la futura usuària en el moment d'ingrés en el centre, sense perjudici de l'obligació de l'actualització durant la seua estada, que correspondrà a l'entitat titular d'aquest.  
d) Comunicar a l'entitat titular del centre concertat, amb la suficient antelació, qualsevol circumstància que afecte les places concertades i al concert subscrit.  
e) Dictar les directrius tècniques i instruccions precises per al desenvolupament de l'activitat, assegurar la qualitat del servei i que es proporcione a les usuàries el recurs més idoni a la seua situació i circumstàncies personals, dins d'un entorn social adequat.  
  
Article 25. Obligacions del titular dels centres concertats  
1. Sense perjudici de les obligacions establides en les normes d'aplicació, són obligacions de les entitats titulars dels centres concertats, les següents obligacions específiques a conseqüència de l'acord d'acció concertada i formalització del concert:  
a) Posar a la disposició de la Generalitat el nombre de places previstes en el concert, així com admetre al servei a totes les persones usuàries que se li designen pels òrgans competents de la conselleria.  
  
b) Mantindre els requisits i ràtios de personal en relació amb les prestacions i nombre de persones ateses, segons es determina en la tipologia de cada recurs i en la present convocatòria, durant el període de vigència del concert.  
c) Prestar el servei gratuïtament a les persones, de manera que no pot percebre cap quantitat que, directament o indirectament, supose una contrapartida econòmica pels serveis objecte del concert.  
d) Fer constar en la documentació i en la publicitat, al costat de la denominació de l'entitat o centre la condició de centre concertat, integrat en el Sistema Públic Valencià de Serveis Socials. A aquest efecte, d'acord amb la disposició addicional novena del Decret 181/2017, de 17 de novembre, del Consell, hauran de fer constar en la documentació i en la publicitat la condició de centre o servei concertat, en el termini màxim de quinze dies des de la formalització del concert social; i igualment, els centres la totalitat de places dels quals estiguen subjectes al règim d'acord d'acció concertada faran constar en la denominació i en la publicitat la condició de centre concertat, tenint el termini màxim de quaranta-cinc dies des de la formalització del concert social, per a fer constar aquesta circumstància modificant, si escau, la retolació i publicitat exterior.  
e) Complir, en tot moment, les condicions tècniques a les quals se subjecta el concert i mantindre els nivells de qualitat en la prestació assistencial.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que pogueren presentar les persones usuàries.  
g) Complir i seguir les instruccions i directrius tècniques que formulen els òrgans competents de la conselleria per al desenvolupament de l'activitat i garantir l'adequada prestació del servei, així com assistir a les reunions periòdiques que es convoquen per la direcció territorial corresponent.  
h) Disposar d'un òrgan de participació del centre i mantindre un règim de funcionament amb participació i representació per part de l'entitat, professionals i persones usuàries o els seus representants legals, segons establisca la normativa sectorial i l'article 39 de la present disposició.  
i) Tindre almenys la meitat del personal d'atenció directa de la plantilla del centre amb una relació contractual de caràcter indefinit.  
j) Comunicar a la corresponent direcció territorial d'Igualtat i Polítiques Inclusives amb antelació suficient, qualsevol variació de la plantilla del personal adscrit a la prestació del servei, mitjançant escrit en el qual figure la data d'aquesta variació i les causes que la motiven. Quan la variació supose la incorporació de nou personal, estarà condicionada al fet que aquest complisca els requisits exigits en el concert. Les entitats hauran de remetre a la corresponent direcció territorial d'Igualtat i Polítiques Inclusives una còpia del contracte laboral del personal nou, dins dels deu dies següents a la seua incorporació.  
  
k) El centre haurà de cobrir amb personal les vacances, excedències i els permisos o baixes laborals superiors a 3 dies.  
l) El centre o habitatge tutelat haurà de tindre en tot moment una persona que assumisca la responsabilitat, davant qualsevol incidència que es produïsca. Per això, en absència de la directora o coordinadora, l'entitat haurà de determinar sempre la persona que assumeix la responsabilitat del centre.  
m) L'entitat concertada posarà a la disposició de la persona responsable del centre o habitatge un telèfon mòbil de contacte.  
n) Presentar una memòria semestral de dades quantitatives i una memòria anual amb dades quantitatives i d'activitats, que continga una avaluació quantitativa i de les activitats, d'acord amb les instruccions i models elaborats per la Conselleria d'Igualtat i Polítiques Inclusives.  
  
o) Disposar d'un pla d'emergència i evacuació del centre, d'acord amb el que es disposa en la legislació vigent, amb l'obligació d'implantar-lo, així com d'actualitzar-lo i adequar-lo quan siga necessari.  
p) L'horari del personal professional haurà de disposar-se de manera que possibilite la millor atenció a les dones i menors que les acompanyen, compatibilitzant la seua atenció amb els horaris escolars i/o laborals si escau. Per a això els horaris seran de jornada partida i amb presència els caps de setmana quan siga necessari per a prestar l'atenció integral a les usuàries i menors.   
q) L'entitat concertada haurà de facilitar i promoure l'assistència a cursos de formació específics del personal de la plantilla. Així mateix, el personal haurà d'assistir als cursos formatius relacionats amb les funcions que té encomanades que siguen programats per la Direcció General de l'Institut Valencià de les Dones o a través d'aquesta.  
r) El centre haurà de disposar d'equips informàtics amb accés a internet que garantisquen la utilització de l'aplicació informàtica corporativa «Centres Dona» per al seguiment dels expedients de les usuàries, o els elements necessaris per a la gestió de dades.  
2. Com a condicions tècniques obligatòries, l'entitat concertant estarà obligada a:  
a) Subscriure una pòlissa d'assegurances que cobrisca la responsabilitat civil resultant de les accions del seu personal i de les persones usuàries del centre o servei, així com les contingències derivades de lesió o defunció d'aquest personal i persones usuàries en cas d'accident o a conseqüència de la prestació del servei, amb un mínim de 30.000 euros per defunció i de 60.000 euros per a invalidesa per sinistre, sense que existisca limitació per anualitat del segur, tal com estableix la disposició addicional huitena del decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades, que s'estipulen en l'article 31 de la present disposició, amb la finalitat de garantir en tot moment la qualitat del servei.  
  
c) Adoptar totes les mesures necessàries per a complir les obligacions de protecció de dades de les persones usuàries i per a garantir el deure de reserva del seu personal.  
d) Així mateix, haurà de comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda durant l'estada de la persona en el centre. A aquest efecte l'òrgan competent de l'administració concertant és la secció corresponent de la direcció territorial.  
3. Igualment les entitats estan obligades a complir amb la legislació laboral vigent i les obligacions que comporta el conveni col·lectiu d'aplicació sectorial.  
4. Així mateix, estan obligades a facilitar la funció inspectora per part dels Serveis d'Inspecció de Serveis Socials i assumir les actuacions de control financer que corresponga a la Intervenció General de la Generalitat.  
  
Article 26. Qualitat dels serveis: actuacions de control i seguiment  
  
1. En virtut de l'acord d'acció concertada, amb la finalitat de garantir en tot moment l'atenció i la qualitat del servei durant el període d'execució del concert, caldrà:  
a) Que s'elabore un programa individualitzat d'atenció a cada persona usuària, amb la seua valoració i seguiment per l'equip professional del centre.  
b) Que els centres disposen de sistema d'obtenció periòdica de la satisfacció de les persones usuàries respecte de l'atenció rebuda.  
c) Que existisca una avaluació dels resultats i serveis prestats.  
2. Per a això, s'estableixen, com a obligacions i exigències a les entitats titulars dels centres concertats, les següents actuacions:  
  
a) Elaborar, en el termini d'un mes des de l'accés al servei, un programa individualitzat d'atenció i seguiment de les persones usuàries, que haurà de comunicar-se a les persones usuàries del centre o al seu representant legal, així com a l'administració concertant.  
b) Sotmetre anualment el servei a la valoració de les persones usuàries. Els resultats d'aquesta avaluació es remetran en el primer trimestre de l'any següent a la direcció general amb competències en dones.  
  
c) Al final de l'exercici, l'entitat haurà d'emplenar la memòria justificativa de l'actuació amb el resum de les persones ateses, programes i activitats desenvolupades.  
  
Article 27. Contractació d'activitats accessòries amb terceres persones  
1. S'estableixen com a activitats que, pel seu caràcter accessori, poden contractar-se amb terceres persones:  
a) Servei de manutenció i de neteja.  
b) Aquelles activitats que corresponguen a prestació de serveis professionals, que no requerisquen exclusivitat o que tinguen naturalesa de serveis generals, que siguen necessàries per a cobrir les necessitats d'atenció integral o execució del servei.  
2. Quan aquestes activitats accessòries es vengen ja realitzant amb terceres persones, abans de l'inici del procediment de concertació, l'entitat haurà de posar-ho de manifest en aquest procediment, i facilitar la informació mitjançant declaració responsable.  
3. L'entitat podrà contractar amb terceres persones un percentatge màxim del 20 % de l'import total del cost de concert. En aquest percentatge, sempre quedaran exclosos les despeses necessàries en matèria de subministraments, cost de serveis d'aigua, telèfon, calefacció i altres consumibles.  
4. Les persones que contracten quedaran obligades únicament davant l'entitat titular del centre concertat, que assumirà la total responsabilitat de l'execució i de la prestació del servei enfront de l'Administració.  
5. A l'efecte del que es disposa en l'apartat anterior, l'entitat titular del centre concertat serà responsable que, en l'execució de l'activitat accessòria contractada amb terceres persones, es respecten els límits que s'establisquen en la normativa de concerts socials quant a la naturalesa i quantia màxima, i els contractistes estaran subjectes igualment al deure de col·laboració previst en l'apartat següent.  
6. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol classe justificativa d'aquestes contractacions d'activitats accessòries, amb la finalitat de garantir que no es depassa aquest percentatge.  
Article 28. Resolució de conflictes  
1. Les qüestions litigioses derivades de l'aplicació del règim d'acció concertada i, en concret, de les obligacions assenyalades a l'entitat titular dels centres concertats, seran resoltes per l'Administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
  
2. A l'efecte del que es disposa en l'apartat anterior, la persona titular de la Direcció General de l'Institut Valencià de les Dones és l'òrgan competent per a interpretar els concerts socials, resoldre els dubtes que oferisca el compliment, així com acordar la resolució i determinar els efectes d'aquesta.  
3. Contra els actes que es dicten per aquest òrgan durant l'execució del concert, que no posen fi a la via administrativa, podrà interposar-se el recurs d'alçada davant l'òrgan superior jeràrquic del qual els va dictar, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 29. Inspecció i control ordinari  
1. La Conselleria d'Igualtat i Polítiques inclusives podrà inspeccionar els centres concertats quan ho estime convenient, per a comprovar el bon funcionament de les instal·lacions i serveis.  
2. Les direccions territorials de la conselleria competent efectuaran el seguiment ordinari del compliment de les obligacions derivades del concert.  
  
  
Títol V  
Condicions tècniques per a la realització  
 de les prestacions i serveis  
  
Article 30. Centre d'emergències  
1. Es considera Centre d'Emergències al recurs residencial de curta estada que ofereix acolliment immediat a les dones víctimes de violència de gènere i altres violències sobre les dones, al costat dels i de les menors i persones dependents a càrrec seu que les acompanyen, en situació d'emergència, des d'on es proporciona allotjament, manutenció, protecció, suport i intervenció psicosocial especialitzada, amb els següents objectius:  
a) Oferir un espai de seguretat i d'acompanyament per a donar-los l'oportunitat d'allunyar-se del focus de violència.  
b) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida, que puga marcar una inflexió decisiva en el cicle de la violència.  
  
c) Garantir un espai sense violència on allò que preval és el benestar afectiu i el desenvolupament de les potencialitats singulars tant de les dones com dels i de les menors.  
d) Valoració, tramitació i derivació, si escau, al recurs més adequat per al seu tractament i recuperació, ja siga a recurs de llarga estada de la mateixa xarxa, o un altre que siga idoni per les seues necessitats.  
2. El centre d'Emergències oferirà les següents prestacions:  
a) Allotjament i manutenció.  
b) Assistència integral.  
c) Trasllat de les dones i dels i les menors que les acompanyen quan siga necessari per motius de risc, regulació de situacions administratives o altres circumstàncies, dins del territori nacional.  
d) Atenció psicològica individual i grupal, tant a les dones com als i a les menors que les acompanyen. Aquesta atenció es realitzarà durant la seua estada en el centre.  
e) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.  
g) Activitats de convivència que faciliten tant el desenvolupament personal com el social.  
h) Suport en l'adquisició d'habilitats socials, culturals, d'aprenentatge de l'idioma i de coneixement del medi.  
i) Suport en les gestions administratives i de la vida diària.  
j) Anàlisi, planificació, execució i seguiment de la intervenció personalitzada, que haurà de quedar reflectit en el Pla d'atenció individualitzat proposat per a la seua realització ja siga en les actuacions urgents en el mateix centre o com a proposta d'intervenció en el centre al qual es derive.  
k) Formació preventiva en els valors d'igualtat, dirigida al seu desenvolupament personal i a l'adquisició d'habilitats en la resolució no violenta de conflictes.  
l) Realització d'activitats culturals i recreatives.  
m) Coordinació amb les institucions i/o entitats públiques o privades necessàries per a la resolució de la situació específica de cada resident.  
  
3. El Centre d'Emergències haurà de garantir l'adequada atenció contínua a les persones usuàries, comptant amb un equip professional compost com a mínim per:  
a) 1 coordinador o coordinadora amb jornada laboral completa. A més dels requisits de titulació de l'article 37, haurà de tindre experiència en l'atenció a dones en situació de violència d'almenys dos anys  
  
b) 1 psicòleg o psicòloga amb jornada laboral completa.  
c) 1 psicòleg o psicòloga infantil amb mitja jornada.  
d) 1 treballador o treballadora social amb jornada completa.  
e) 5 educadors o educadores socials amb jornada completa.  
f) 1 educador/a infantil amb jornada completa.  
g) 1 cuiner/a amb jornada completa.  
f) 1 auxiliar de serveis amb jornada completa.  
  
Article 31. Centres de Recuperació Integral  
1. Es considera centre de Recuperació Integral el centre especialitzat en l'atenció integral de dones víctimes de violència sobre la dona i menors que les acompanyen, que necessiten un allotjament temporal més prolongat, a causa de la greu situació viscuda per la violència, a la falta de suport familiar o a l'absència de recursos personals, que requereix un lloc d'acolliment per a la seua recuperació integral i salvaguardar així la seua integritat física i/o psíquica, amb els següents objectius:  
  
a) Oferir un espai de seguretat i un temps propi per a la reflexió, la presa de consciència i la recuperació emocional del dolor i la violència patida, perquè puguen marcar una inflexió decisiva en el cicle de la violència.  
b) Garantir un espai sense violència on allò que preval és el benestar afectiu i el desenvolupament de les potencialitats singulars tant de les dones com dels i de les menors.  
c) Acompanyar les dones en el procés de reparació dels diferents aspectes personals i vivencials que s'han vist malmesos a conseqüència de la violència viscuda.  
d) Promoure l'autonomia, la independència i la responsabilitat, perquè cada dona siga l'autèntica agent de canvi, incidint especialment en la formació i inserció laboral com a medi adequat per a això.  
  
e) Dotar els i les menors de models de relació interpersonal i convivència en igualtat amb perspectiva de gènere i no violentes.   
f) Proporcionar als i a les menors un àmbit per a créixer i desenvolupar-se, assumint alhora les responsabilitats socials que els correspon segons l'edat.  
g) Garantir un espai sense violència on allò que preval és el benestar afectiu i el desenvolupament de les potencialitats singulars dels i de les menors.  
2. Els centres de recuperació Integral oferiran les següents prestacions:  
a) Allotjament i manutenció.  
b) Assistència integral.  
c) Atenció psicològica individual i grupal, tant a les dones com als i les menors que les acompanyen. Aquesta atenció es realitzarà durant la seua estada en el centre i es prolongarà fins un any després de la seua eixida.  
d) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.  
e) Suport a la formació i inserció laboral.  
f) Activitats de convivència que faciliten tant el desenvolupament personal com el social.  
g) Suport en l'adquisició d'habilitats socials.  
h) Suport en les gestions administratives i de la vida diària.  
i) Anàlisi, planificació, desenvolupament i seguiment de la intervenció personalitzada, que haurà de quedar reflectit en el Pla d'atenció individualitzat, que serà consensuat amb la dona.  
j) Formació preventiva en els valors d'igualtat, dirigida al seu desenvolupament personal i a l'adquisició d'habilitats en la resolució no violenta de conflictes.  
k) Realització d'activitats culturals i recreatives.  
l) Trasllat de les dones i dels i de les menors que les acompanyen quan siga necessari per a regulació de situacions administratives o altres circumstàncies, dins del territori nacional.  
3. Els centres de recuperació Integral hauran de garantir l'adequada atenció contínua a les persones usuàries. L'equip professional haurà d'estar integrat com a mínim per:  
a) 1 coordinador o coordinadora amb jornada laboral completa.  
b) 1 psicòleg o psicòloga amb jornada laboral completa.  
c) 1 psicòleg o psicòloga infantil amb mitja jornada.  
d) 1 treballador o treballadora social amb jornada completa.  
e) 5 educadors o educadores socials.  
f) 1 tècnic o tècnica superior en Integració Social amb mitja jornada, que intervindrà principalment en el procés d'inserció laboral.  
g) 1 auxiliar de serveis amb mitja jornada.  
3.1. A partir de 15 places, s'augmentarà el personal educador social en 0,25 de jornada laboral per cada plaça més, i el personal TIS i auxiliar de serveis tindran jornada laboral completa.  
  
Article 32. Habitatges tutelats d'Intervenció  
1. Es considera Habitatge Tutelat d'Intervenció el recurs residencial especialitzat en l'atenció integral a dones víctimes de violència de gènere i altres violències sobre les dones al costat dels i les menors i persones dependents a càrrec seu, que necessiten un allotjament temporal més prolongat a causa de la situació viscuda pels maltractaments patits, però que posseeixen recursos personals per a realitzar un procés d'inserció i autonomia parcialment autogestionat, que els permeta la seua tornada a la vida independent lliure de violència, amb els següents objectius:  
  
a) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida, perquè puguen marcar una inflexió decisiva en el cicle de la violència.  
b) Acompanyar les dones en el procés de reparació dels diferents aspectes personals i vivencials que s'han vist malmesos a conseqüència de la violència viscuda.  
c) Promoure l'autonomia, la independència i la responsabilitat perquè cada dona siga l'autèntica agent de canvi incidint especialment en la formació i inserció laboral com a mitjà per a aconseguir-ho.  
  
d) Donar als i a les menors models de relació interpersonal i convivència en igualtat amb perspectiva de gènere i no violentes.  
e) Garantir un espai sense violència on allò que preval és el benestar afectiu i el desenvolupament de potencialitats singulars dels i de les menors.  
2. Els habitatges tutelats d'Intervenció oferiran les següents prestacions:  
a) Allotjament i manutenció.  
b) Assistència integral.  
c) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.  
d) Suport a la formació i inserció laboral.  
e) Activitats de convivència que faciliten tant el desenvolupament personal com el social.  
f) Suport en les gestions administratives i de la vida diària.  
g) Anàlisi, planificació, execució i seguiment de la intervenció personalitzada, que haurà de quedar reflectit en el Pla d'atenció individualitzat.  
h) Formació preventiva en els valors d'igualtat i prevenció de la violència.  
3. Els dormitoris tindran un màxim de 3 llits/places.  
4. La capacitat mínima d'aquests habitatges serà de 8 places i la màxima de 10 places entre dones i menors.  
5. Els habitatges tutelats d'Intervenció hauran de garantir l'adequada atenció a les persones usuàries. Els habitatges tutelats de 8 places, entre dones i menors, hauran de comptar amb un equip professional compost com a mínim per:  
a) 1 treballador o treballadora social amb mitja jornada, qui coordinarà el recurs.  
b) 2 educadors o educadores socials amb jornada completa.  
5.1. Els habitatges tutelats de més de 7 places, entre dones i menors, hauran d'augmentar l'equip professional ateses les següents ràtios:  
  
a) 0,25 TIS per cada plaça més.  
b) 0,25 treballadors o treballadores socials per cada plaça més.  
c) 0,25 psicòlegs o psicòlogues per cada plaça més.  
  
Article 33. Habitatges tutelats d'Autonomia  
1. Es considera habitatge tutelat d'Autonomia al recurs residencial especialitzat en l'atenció a integral de dones víctimes de violència de gènere i altres violències sobre les dones al costat dels i les menors i persones dependents a càrrec seu, que necessiten un allotjament temporal més prolongat a causa de la situació viscuda pels maltractaments patits, però que posseeixen recursos personals per a realitzar un procés d'inserció i autonomia de forma parcialment autogestionada, que els permeta la seua tornada a la vida independent lliure de violència, amb els següents objectius:  
a) Donar suport en la cerca activa d'ocupació i habitatge i la seua inserció en els suports comunitaris de la seua zona.  
b) Promoure la seua autonomia per a una vida independent  
c) Donar als i a les menors models de relació interpersonal i convivència en igualtat amb perspectiva de gènere i no violentes.  
d) Garantir un espai sense violència on allò que preval és el benestar afectiu i el desenvolupament de potencialitats singulars dels i de les menors.  
2. Els habitatges tutelats d'Intervenció oferiran les següents prestacions:  
a) Allotjament i manutenció.  
b) Atenció social i socioeducativa integral.  
c) Suport a la formació i inserció laboral.  
d) Activitats de cerca activa d'ocupació  
e) Activitats de convivència que faciliten tant el desenvolupament personal com el social.  
f) Suport en les gestions administratives i de la vida diària.  
g) Formació preventiva en els valors d'igualtat i prevenció de la violència.  
3. Els dormitoris tindran un màxim de 3 llits/places.  
4. La capacitat serà de 6 o 7 places entre dones i menors.  
5. Els habitatges tutelats d'Autonomia hauran de garantir l'adequada atenció a les persones usuàries. Hauran de comptar amb un equip professional compost com per:  
a) 1 treballador o treballadora social amb mitja jornada, qui coordinarà el recurs.  
b) 2 educadors o educadores socials amb jornada completa.  
  
Article 34. Habitatges tutelats per a dones víctimes de tràfic  
1. Es considera habitatge tutelat per a dones víctimes de tràfic, el centre especialitzat en l'atenció integral de dones víctimes d'explotació sexual en contextos de prostitució i/o tràfic d'éssers humans, soles o acompanyades de menors a càrrec seu, que necessiten un allotjament temporal a causa de la seua condició de víctimes d'explotació sexual, i que requereixen un lloc d'acolliment per a la seua recuperació integral i salvaguardar així la seua integritat física i/o psíquica, amb els següents objectius:  
a) Oferir un espai de seguretat i d'acompanyament donant-los l'oportunitat d'allunyar-se de la xarxa de tràfic.  
b) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida.  
c) Acompanyar les dones en el procés de reparació dels diferents aspectes personals i vivencials que s'han vist malmesos a conseqüència de la situació viscuda.  
d) Promoure l'autonomia, la independència i la responsabilitat perquè cada dona siga l'autèntica «agent del canvi», incidint especialment en la inserció i formació laboral com mitjà adequat per a això.  
  
e) Proporcionar-los un àmbit per a créixer i desenvolupar-se, assumint alhora les responsabilitats socials que els correspon segons l'edat.  
  
f) Garantir un espai sense violència on allò que preval és el benestar afectiu i el desenvolupament de les potencialitats singulars tant de les dones com dels i de les menors.  
2. Els habitatges tutelats per a dones víctimes de tràfic oferiran les següents prestacions:  
a) Allotjament i manutenció.  
b) Assistència integral.  
c) Trasllat de les dones i els i les menors que les acompanyen quan siga necessari per motius de risc, en coordinació amb els Cossos de Seguretat de l'Estat especialitzats en tràfic, així com l'orientació i acompanyament per a la regulació de situacions administratives i penals, així com qualsevol altra circumstància necessària, dins del territori nacional.  
  
d) Atenció psicològica individual i grupal, tant a les dones com als i a les menors que les acompanyen. Aquesta atenció es realitzarà durant la seua estada en el centre i es prolongarà fins a un any després de la seua eixida.  
e) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.  
f) Suport a la formació d'inserció laboral.  
g) Activitats de convivència que faciliten tant el desenvolupament personal com el social.  
h) Suport en l'adquisició d'habilitats socials, culturals, d'aprenentatge de l'idioma i de coneixement del medi.  
i) Suport en les gestions administratives i de la vida diària.  
j) Anàlisi, planificació, execució i seguiment de la intervenció personalitzada, que haurà de quedar reflectit en el Pla d'atenció individualitzat.  
k) Formació preventiva en els valors d'igualtat, dirigida al seu desenvolupament personal i a l'adquisició d'habilitats en la resolució no violenta de conflictes.  
l) Realització d'activitats culturals i recreatives.  
m) Coordinació amb les institucions i/o entitats públiques o privades necessàries per a la resolució de la situació específica de cada resident, amb especial atenció a la seua condició de víctimes de tràfic.  
n) Seguiment postinstitucional almenys durant un any després de la seua eixida del centre.  
3. Els habitatges tutelats per a víctimes de tràfic hauran de garantir l'adequada atenció contínua a les persones usuàries, comptant amb un equip professional com a mínim compost per:  
a) 1 treballador o treballadora social amb jornada completa, que s'encarregarà de la coordinació del recurs. A més dels requisits de titulació de l'article 37, haurà de tindre experiència demostrada d'almenys dos anys en la intervenció social amb víctimes de tràfic.  
b) 1 psicòleg o psicòloga amb mitja jornada.  
c) 2 educadors o educadores socials amb jornada laboral completa.  
d) 1 tècnica o tècnic superior en Integració Social amb mitja jornada, que intervindrà principalment en el procés d'inserció laboral.  
e) 1 cuiner o cuinera amb mitja jornada.  
  
Article 35. Habitatges tutelats per a víctimes de violència de gènere amb especial vulnerabilitat  
1. Es considera habitatge tutelat per a dones víctimes de violència de gènere amb especial vulnerabilitat, el centre especialitzat en l'atenció integral de dones víctimes de violència de gènere o masclista, soles o acompanyades de menors a càrrec seu, que necessiten un allotjament temporal a causa de la seua condició de víctimes de violència, i que presenten especials indicadors de vulnerabilitat per presentar problemàtiques de salut mental o bé d'addiccions, i que no necessiten un recurs especialitzat en aquestes problemàtiques o mentre es valora i tramita la seua derivació, però requereixen un lloc d'acolliment per a eixir de l'entorn de maltractament, amb els següents objectius:  
a) Oferir un espai de seguretat i d'acompanyament a fi de donar-los l'oportunitat d'allunyar-se del focus de violència.  
b) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida, que puga marcar una inflexió decisiva en el cicle de la violència.  
c) Acompanyar les dones en el procés de reparació dels diferents aspectes personals i vivencials que s'han vist malmesos a conseqüència de la situació viscuda.  
d) Promoure l'autonomia, la independència i la responsabilitat perquè cada dona siga l'autèntica «agent del canvi», incidint en l'estabilització de la seua problemàtica, mitjançant la intervenció dirigida a la motivació al canvi.  
e) Proporcionar-los un àmbit per a créixer i desenvolupar-se, assumint alhora les responsabilitats socials que els correspon.  
f) Garantir un espai sense violència on allò que preval és el benestar afectiu i el desenvolupament de les potencialitats singulars tant de les dones com dels i les menors.  
g) Valoració, tramitació i derivació, si escau, al recurs més adequat per al seu tractament i recuperació.  
2. Els habitatges tutelats per a dones víctimes de violència amb especial vulnerabilitat oferiran les següents prestacions:  
a) Allotjament i manutenció.  
b) Assistència integral.  
c) Trasllat de les dones i dels i les menors que les acompanyen quan siga necessari per motius de risc, regulació de situacions administratives o altres circumstàncies, dins del territori nacional.  
d) Atenció psicològica individual i grupal, tant a les dones com als i a les menors que les acompanyen. Aquesta atenció es realitzarà durant la seua estada en el centre i es prolongarà fins a un any després de la seua eixida.  
e) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.  
f) Suport a la formació d'inserció laboral.  
g) Activitats de convivència que faciliten tant el desenvolupament personal com el social.  
h) Suport en l'adquisició d'habilitats socials, culturals, d'aprenentatge de l'idioma i de coneixement del medi.  
i) Suport en les gestions administratives i de la vida diària.  
j) Anàlisi, planificació, execució i seguiment de la intervenció personalitzada, que haurà de quedar reflectit en el Pla d'atenció individualitzat.  
k) Formació preventiva en els valors d'igualtat, dirigida al seu desenvolupament personal i a l'adquisició d'habilitats en la resolució no violenta de conflictes.  
l) Realització d'activitats culturals i recreatives.  
m) Coordinació amb les institucions i/o entitats públiques o privades necessàries per a la resolució de la situació específica de cada resident.  
  
n) Seguiment postinstitucional almenys durant un any després de la seua eixida del centre.  
3. Els habitatges tutelats per a víctimes de violència amb especial vulnerabilitat hauran de garantir l'adequada atenció contínua a les persones usuàries, comptant amb un equip professional com a mínim compost per:  
a) 1 Treballador o treballadora social amb jornada completa, qui s'encarregarà de la coordinació del recurs. A més dels requisits de titulació de l'article 37, haurà de tindre experiència en l'atenció a dones en situació de violència d'almenys dos anys, i formació en l'àmbit de les addiccions i de la salut mental que sumen almenys 150 hores.  
  
b) 1 Psicòleg o psicòloga amb jornada completa. A més dels requisits de titulació de l'article 37, haurà de tindre experiència en l'atenció a dones en situació de violència d'almenys dos anys, i formació en l'àmbit de les addiccions i de la salut mental que sumen almenys 150 hores.  
  
c) 5 Educadors o educadores socials amb jornada laboral completa. A més dels requisits de titulació de l'article 37, hauran de tindre formació en addiccions i salut mental d'almenys 100 hores.  
d) 1 Auxiliar de serveis amb jornada completa.  
4. La formació especialitzada de l'equip d'intervenció podrà ser substituïda per un compromís de realitzar-se durant la vigència del concert. Quan en el moment d'iniciar-se la vigència del concert, no es compte amb la totalitat de les hores exigides, s'haurà d'acreditar que almenys han realitzat formació equivalent a la meitat de les hores exigides.  
  
Article 36. Titulacions  
1. Les titulacions dels equips professionals dels centres d'aquesta convocatòria seran les que segueixen:  
a) Coordinador o coordinadora: llicenciatura, grau, o diplomatura en psicologia o treball social.  
b) Psicòleg o psicòloga: llicenciatura o grau en psicologia.  
c) Psicòleg o psicòloga infantil: llicenciatura o grau en psicologia i experiència en l'atenció en el tractament de menors i adolescents.  
  
d) Treballadora o treballador social: grau o diplomatura en treball social.  
e) Educadors o educadores socials: grau o diplomatura en Educació Social, o estar habilitats o habilitades en educació social per algun col·legi oficial d'Educació Social.  
f) Tècnica o tècnic en Integració Social: títol de tècnica o tècnic superior en Integració Social.  
2. Els qui hagen sigut contractades o contractats com a educadors o educadores abans de la data de publicació d'aquesta convocatòria, podran exercir aquestes funcions en el mateix lloc de treball fins i tot mancant de la diplomatura o grau en educació social o habilitació sempre que acrediten:  
a) Estar en possessió de diplomatura, grau o llicenciatura en psicologia, psicopedagogia, o treball social i, a més, haver prestat serveis com a educadors o educadores els dos anys anteriors a la convocatòria del concert.  
b) Estar en possessió d'una altra diplomatura, grau o llicenciatura, amb almenys 300 hores de formació específica en l'àmbit de l'educació social, violència de gènere, dona o serveis socials i, a més, haver prestat serveis com a educadors o educadores els dos anys anteriors a la convocatòria del concert.  
  
Article 37. Ús de les habitacions  
Cada habitació haurà de ser ocupada exclusivament per una unitat familiar. Les dones soles hauran de compartir habitació sempre que siga possible amb l'autorització de la direcció territorial corresponent. En cap cas les habitacions podran ser compartides per diferents unitats familiars.  
  
Article 38. Òrgan de participació dels centres concertats  
1. En els centres concertats haurà d'existir un òrgan de participació integrat per:  
a) representants de l'entitat titular del centre.  
b) representants dels i les professionals i personal d'atenció directa.  
c) representants de les persones usuàries.  
  
d) representants de l'administració concertant  
2. La representació d'aquests en aquest òrgan serà equilibrada i la seua selecció es durà a terme mitjançant un procediment democràtic entre membres de cadascun dels col·lectius o sectors representats.  
  
  
Títol VI  
Revisió i modificació dels concerts  
  
Article 39. Modificació dels concerts  
Els concerts acordats a l'empara de la present convocatòria seran modificables d'acord amb el que es disposa en els articles 31 i 32 del Decret 181/2017, amb les següents especificacions: en el cas dels centres, l'increment del nombre de places requerirà l'autorització prèvia, i únicament serà possible si la direcció general competent determina que les necessitats existents ho justifiquen i l'interés de les persones acollides en el centre no es veu perjudicat pel major nombre de persones residents.  
  
Article 40. Revisió i modificació de les condicions econòmiques  
La revisió i modificació de les condicions tècniques i econòmiques dels concerts se subjectarà al que es disposa en l'article 33 del Decret 181/2017, amb les següents especificacions: la revisió dels mòduls econòmics requerirà un estudi previ de la direcció general competent en dona i igualtat, que determine que els costos variables, fixos i permanents de prestació del servei són inferiors o superiors a les contraprestacions econòmiques rebudes. Els mòduls es fixaran en una quantia que, dins de les disponibilitats pressupostàries, permeta restablir l'equilibri entre costos i contraprestacions.  
  
Article 41. Continuïtat del servei  
D'acord amb el que s'estableix en l'article 40.2 del Decret 181/17 i amb la finalitat d'assegurar el funcionament del servei públic que té per objecte l'atenció a víctimes de violència de gènere, les entitats concertants a l'empara de la convocatòria de 28 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes de violència i/o risc d'exclusió social per a l'any 2019, i amb la conformitat prèvia d'aquestes, continuaran prestant el servei fins que es formalitzen els acords resultants de la nova convocatòria.  
  
Article 42. Protecció de dades  
1. Tractament de dades del procediment de concertació  
La participació en la present convocatòria comportarà el tractament de dades de caràcter personal de les persones sol·licitants, per part de la Conselleria d'Igualtat i Polítiques Inclusives. S'informa les persones que presenten sol·licituds en el procediment de concertació segons l'article 13 del Reglament general de protecció de dades, en els següents termes:  
1.1. Drets de les persones interessades.  
a) Les persones interessades tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest, mitjançant escrit, amb la identificació prèvia, dirigit a l'òrgan que tramite aquesta convocatòria.  
b) Reclamació davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades, a través de la seu electrònica accessible de la pàgina web https://www.aepd.es/  
1.2. Delegació de Protecció de Dades. Les persones sol·licitants podran contactar amb qui tinga la titularitat de la Delegació de Protecció de Dades de la Generalitat Valenciana, a través de correu electrònic: rrj@rje.ha o en la següent adreça postal: passeig de l'Albereda, número 16, 46415 València.  
1.3. Les dades personals recollides procedeixen de les sol·licituds presentades per les persones interessades.  
1.4. Informació sobre l'activitat de tractament.  
  
NOM DE  
 L'ACTIVITAT CONCERT SOCIAL  
EXERCICI DE  
DRETS DAVANT: Direcció General de l'Institut Valencià de les  
Dones  
C/ De la Democràcia, 77, torre III, planta 4a  
46314 València  
https://www.gva.es/va/inicio/procedimientos'id\_proc=19825&version=amp  
institut\_qpeaarnccz@wcb.dt  
FINALITATS  
O USOS DEL  
TRACTAMENT: Atendre la sol·licitud de concert social presentada  
d'acord amb el procediment establit en la  
Llei 39/2015, d'1 d'octubre, del procediment  
administratiu comú de les administracions  
públiques i normativa especial.  
BASE JURÍDICA,  
LICITUD O  
LEGITIMACIÓ:  
 Art. 6.1.c) RGPD: el tractament és necessari per a  
el compliment d'una obligació legal aplicable  
al responsable del tractament (Reglament (UE)  
2016/679 del Parlament Europeu i del Consell,  
de 27.04.2016).  
Art. 6.1.e) RGPD: el tractament és necessari per al compliment d'una missió realitzada en interés públic o en l'exercici de poders públics conferits al responsable del tractament.  
Llei 39/2015, d'1 d'octubre, del procediment  
administratiu comú de les administracions  
públiques.  
Decret 181/2017, de 17 de novembre, del  
Consell pel qual es desenvolupa l'acció  
concertada per a la prestació de serveis socials  
en l'àmbit de la Comunitat Valenciana per  
entitats d'iniciativa social.  
TERMINI DE  
CONSERVACIÓ:  
 Es conservaran durant el temps necessari per a  
complir amb la finalitat per a la qual es van recaptar i per a determinar les possibles responsabilitats que es pogueren derivar d'aquesta finalitat i del tractament de les dades. Serà aplicable el que es disposa en la normativa d'arxius i documentació.  
TIPOLOGIA O  
CATEGORIES  
DE DADES DE  
CARÀCTER  
PERSONAL: Caràcter identificatiu: nom i cognoms,  
DNI/NIF/NIE/passaport, adreça (postal o  
electrònica), telèfon (fix o mòbil)  
Altres dades: els continguts en la sol·licitud.  
CATEGORIES  
DE PERSONES  
INTERESSADES O  
AFECTADES I  
ORIGEN DE LES  
DADES: Representant de l'entitat  
Secretari/ària de l'entitat  
Les dades personals recollides procedeixen de les  
sol·licituds i documentació presentada per les  
persones interessades.  
  
CESSIÓ O  
COMUNICACIÓ DE  
DADES (Categoria de  
persones destinatàries)  
No estan previstes comunicacions de dades.  
TRANSFERÈNCIES  
INTERNACIONALS No estan previstes transferències internacionals de dades.  
MESURES DE  
SEGURETAT,  
TÈCNIQUES I  
ORGANITZATIVES  
 Les mesures de seguretat implantades es  
corresponen amb les previstes en l'annex  
II (Mesures de seguretat) del Reial decret  
3/2010, de 8 de gener, pel qual es regula el  
Esquema nacional de seguretat en l'àmbit de la  
administració electrònica.  
  
  
  
2. Tractament de dades de l'execució de la concertació  
2.1. La gestió dels serveis concertats regulats en la present convocatòria requereix el tractament de dades de caràcter persona, i s'han de contemplar les mesures i garanties descrites en la normativa referent a la matèria, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2.2. Les entitats concertades seran les responsables dels tractaments de dades derivades de l'activitat concertada, i hauran de complir les obligacions regulades en el règim jurídic en matèria de protecció de dades. Així mateix, tindran l'obligació de col·laborar amb la conselleria competent en matèria de serveis socials facilitant tota la informació necessària per a demostrar el compliment de les obligacions establides en la normativa de protecció de dades.  
2.3. Les comunicacions de dades que es realitzen a conseqüència de la col·laboració entre la conselleria competent i les entitats concertades es realitzaran amb fonament en la Llei 3/2019, de 18 de febrer, de serveis socials inclusius de la Comunitat Valenciana.